FI Euroopan unionin virallinen lehti C 164/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 164/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ΦΑΒΑ ΦΕΝΕΟΥ” (FAVA FENEOU)

EU-nro: EL-PGI-0005-01339–26.5.2015

SAN ( ) SMM ( X )

1. Nimi

”Φάβα Φενεού” (Fava Feneou)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Fava Feneou on syötävä Lathyrus sativus L -lajin palkokasvi. Kasvista korjataan siemenet, joiden sirkkalehtiä käytetään kuivattuina, kuorittuina ja murskattuina ihmisravinnoksi. Niistä saadaan jauhamalla tai keittämällä paksua tahnaa, joka tunnetaan nimellä fáva (φάβα).

Siementen fyysiset ominaisuudet: Siemenet ovat väriltään kellertäviä ja erittäin pienikokoisia: 1 000 siementä painaa noin 150 g. Ne ovat kulmikkaita, epäsäännöllisen muotoisia ja läpimitaltaan hyvin pieniä, noin 4–7 mm. Niiden murskattujen sirkkalehtien määrä on vähäinen (1–5 %). Siementen kosteuspitoisuus on enintään 13 prosenttia.

Kemialliset ominaisuudet, jotka erottavat Fava Feneou -siemenet muista vastaavista tuotteista ovat seuraavat:

— proteiini (vähintään 24 %)

— hiilihydraatit (44–60 %) ja

— ravintokuitu (kasvikuitu) (12–25 %).

Näiden suurten pitoisuuksien ansiosta Fava Feneou -siemenillä on suuri ravintoarvo.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet viljelystä (maan muokkaus, kylvö, kastelu, lannoitus, rikkakasvien torjunta, kasvinsuojelu) sadonkorjuuseen, tuotteen kuivatukseen ja siementen talteenottoon seuraavaa vuotta varten on tehtävä määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on oltava maininta ”Φάβα Φενεού” SMM sekä kansallisessa ja Euroopan unionin lainsäädännössä säädetyt maininnat.

4. Maantieteellisen alueen tarkka rajaus

Fava Feneou -siemeniä tuotetaan rajatulla maantieteellisellä alueella, joka käsittää Feneósin ja Stymfalían kunnallisyksiköt Sikyónan kunnassa Korinthían alueyksikössä Peloponnesoksen alueella.

5. Yhteys maantieteelliseen alueeseen

Maantieteellisen alueen erityisyys

Maa

Maaperä vaihtelee savisesta hiekkamaasta hiekkaiseen savimaahan, se on koostumukseltaan normaalia ja pidättää hyvin vettä. Maa on yleensä humuspitoista, ja siinä on riittävästi orgaanista ainesta. Siinä on riittävästi nitraattityppeä, magnesiumia ja fosforia, kun taas kaliumpitoisuus vaihtelee vähäisestä mitättömään. Siinä on riittävästi myös kalkkia, mikä on välttämätöntä kasvin, palkojen ja siementen hyvän kehittymisen kannalta. Maaperä on enimmäkseen hiukan hapanta (pH< 7) ja sen suolapitoisuus (sähkönjohtavuus) on hyväksyttävällä tasolla eikä siis aiheuta ongelmia viljelylle. Fava Feneou -siementen viljelymaa on entisen (luonnollisen) Dóksa-järven pohjaa, joka sijaitsee Feneósin alueella ja on säilynyt kosteana. Stymfalía-järven ympärillä oleva maa on viljavaa tasankoa, jota kastellaan järvivedellä. Edellä mainitut maaperän ominaisuudet muodostavat suotuisat olosuhteet tuotteen viljelylle.

Ilmasto

Fava Feneou -siemeniä viljellään Feneósin ja Stymfalían ylätasangoilla. Yhtäältä Feneósin tasanko, jota suojaavat vuoret Hélmos, Dourdouvána, Kyllíni, Olígyrtos ja Saitás ja Dóksan tekojärvi sekä toisaalta Stymfalían tasanko ja tasangolla oleva Stymfalían luonnonjärvi, joita ympäröivät Olígyrtosin ja Kyllínin vuoret, muodostavat geomorfologisten ja ilmasto-olojensa vuoksi tämän sekä laadultaan että ravintoarvoltaan erinomaisen tuotteen viljelyyn sopivan alueen.

Alueen ilmasto on yleisesti ottaen mannerilmasto. Talvet ovat kylmiä ja kesät kuumia. Feneósin ja Stymfalían ylätasankoja ympäröivien metsäpeitteisten vuorten ansiosta ilmasto on kuitenkin lauhkeampi, talvet ovat sateisempia ja kesät leudompia. Myös Dóksan tekojärvi Feneósissa ja Stymfalían luonnonjärvi Stymfalíassa vaikuttavat osaltaan siihen, että alueella vallitsee keväällä leuto sää.

Alueen mikroilmaston erityisominaisuudet, jotka edistävät optimaalista viljelyä, ovat seuraavat:

— Kuukauden ylin keskilämpötila on 28,8 °C ja kuukauden alin keskilämpötila 0,6 °C. Vuoden keskilämpötila on 12,8 °C.

— Vuotuinen sademäärä on 600 mm.

— Keskimääräinen kuukausittainen sademäärä on kesäisin alhainen (5,3–9,4 mm).

— Auringonpaistetta on kesäkuukausina keskimäärin 346,6–337,3 tuntia.

Inhimilliset tekijät

Ihmisellä on keskeinen rooli Fava Feneou -tuotteen laadun varmistamisessa.

Fava Feneou -siemeniä viljelevät enimmäkseen perheet, minkä vuoksi viljelytekniikat ovat vuosien saatossa säilyneet muuttumattomina.

Tuottajien kyky arvioida tarkkaan, milloin palot ovat valmiit korjattaviksi (niille ominaisen ruskeankeltaisen värin perusteella), takaa sen, että siemenet ovat täynnä ravinteita, minkä ansiosta Fava Feneou -tuotteella on suuri ravintoarvo.

Lisäksi tuottajilla on taito ja kokemus valita silmämääräisesti juuri oikeat siemenet seuraavana vuonna kylvettäväksi siementen fenotyyppisten ominaisuuksien perusteella. On tärkeää varmistaa, että siemenet ovat elinvoimaisia ja hyvin itäviä, jotta ne tuottavat terveitä, samanlaisia ja vankkoja kasveja seuraavanakin vuonna.

Tuotteen erityisyys

Fava Feneou -siemeniä on viljelty tietyllä alueella järjestelmällisesti 1800-luvun lopulta. Tuotetta on viljelty vuosikausia sen fyysisten ominaisuuksien vuoksi. Näitä ominaisuuksia ovat siementen erittäin pieni koko, kellertävä väri, kaunis ulkonäkö, kosteuspitoisuus (enintään 13 %) ja etenkin suuri ravintoarvo. Siemenissä on paljon proteiinia, hiilihydraatteja ja kasvikuitua.

Kuvaus tuotteen laadun ja määritellyn maantieteellisen alueen välisestä yhteydestä

Feneósin alueen ilmaston ja maaperän ominaisuudet, ainutlaatuinen luonnonympäristö, perinteiset lähes muuttumattomina kymmenten vuosien ajan säilyneet viljelymenetelmät sekä varsinkin paikallisten tuottajien taito ja kokemus vaikuttavat suoraan siihen, että tuote sisältää paljon proteiinia, hiilihydraatteja ja kasvikuitua (ravintokuitua). Näiden erityisominaisuuksien ansiosta Fava Feneou -tuotteella on suuri ravintoarvo ihmisravintona.

Fava Feneou on sopeutunut erinomaisesti alueen maaperään ja ilmastoon. Maaperä vaihtelee keskimäärin hiukan happamasta neutraaliin (pH < 7), siinä on riittävästi orgaanista ainetta ja se läpäisee hyvin vettä. Yhdessä suhteellisen kosteiden talvien (ilman myöhäistä hallaa) ja leutojen kesien kanssa nämä tekijät vaikuttavat tuotteen laatuun ja mahdollistavat korkealaatuisen tuotteen tuotannon. Näissä oloissa kasvanut tuote sisältää paljon proteiinia, hiilihydraatteja ja kasvikuitua, mistä johtuu sen erityisyys.

Erityinen ja ainutlaatuinen ympäristö, joka muodostuu vuorten ympäröimistä Feneósin ja Stymfalían ylätasangoista (vuoret Hélmos, Dourdouvána, Kyllíni, Olígyrtos ja Saitás suojaavat Feneósin tasankoa ja vuoret Olígyrtos ja Kyllíni suojaavat Stymfalían tasankoa) sekä Dóksan tekojärvestä ja Stymfalían luonnonjärvestä, tarjoaa ihanteelliset maaperä- ja ilmasto-olot tämän korkealaatuisen tuotteen tuottamista varten. Tuotteen kysyntä kasvaa Kreikan markkinoilla.

Alueen asukkaiden käyttämät viljelytekniikat perustuvat pitkäaikaiseen kokemukseen ja ovat pysyneet sukupolvesta toiseen samoina. Alueella käytetään yhä perinteisiä viljelymenetelmiä (esimerkiksi rikkaruohot kitketään ja sato korjataan enimmäkseen käsin). Tuottajien soveltamat paikalliset viljelykäytännöt, heidän taitonsa päättää oikeasta sadonkorjuuajasta ja valita oikeat siemenet Fava Feneou -lajin puhtauden suojelemiseksi sekä alueen erityinen ilmasto ja maaperä myötävaikuttavat erityisen ja korkealaatuisen tuotteen syntyyn.

Kuvaus tuotteen maineen ja määritellyn maantieteellisen alueen välisestä yhteydestä

Fava Feneoun maineen vahvistavat historialliset ja kirjalliset lähteet, tuotteen nimen käyttö myynnissä olevissa tuotepakkauksissa, tuotetta koskevat artikkelit paikallisissa ja laajemmin ilmestyvissä lehdissä, media- ja verkkolähetykset ja -materiaali, useimmiten gastronomian tai matkailun aloilla jne.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/prodiagrafes_favas_feneou.pdf

(1) EUVL L 343, 14.12.2012, s. 1.